Tfajla Russa tmut b'xokk elettriku wara li waqagħlha l-mowbajl fil-banju L-awtoritajiet tas-saħħa Russi qed iwissu dwar traskuraġni li tista' twassal għal aktar imwiet li jistgħu faċilment jiġu evitati. Dan wara l-mewt ta' Olesya Semenova ta' 24 sena li nstabet bla ħajja fil-banju f'appartament f'Arkhangelsk. It-tfajla li kienet taqsam magħha l-appartament qalet li kif daħlet u sabitha mixħuta bla ħajja fil-banju bdiet tgħajjat għall-għajnuna. Daria kompliet tgħid li kienet verament imbeżża' u li kif ppruvat tgħina spiċċat ħadet xokk hi wkoll. Spjegat li kif ċaqalqitha rat mowbajl fl-ilma li kien qiegħed jiċċarġja. Aktar tard il-paramediċi kkonfermaw li l-vittma, li kienet taħdem f'ħanut tal-ħwejjeġ, kienet mietet u li l-mowbajl tagħha kien spiċċa fl-ilma waqt li kien qiegħed jiċċarġja. Filmat li nstab fil-mowbajl tal-vittma juri li din mhux l-ewwel darba li t-tfajla kienet qiegħda tuża l-mowbajl waqt li tkun qiegħda fil-banju. Il-Ministru għall-Emerġenzi fil-pajjiż, filwaqt li esprima s-sogħba tiegħu, fakkar li l-ebda appliance li tkun mqabbda mal-elettriku m'għandha tasal f'kuntatt mal-ilma. F'Awwissu li għadda tfajla ta' 15-il sena mietet f'Moska mietet kawża ta' xokk elettriku fil-kamra tal-banju u fis-sena ta' qabel tfajla oħra ta' 26 mietet ukoll fil-kamra tal-banju.